
Преглед на художествената самодейност

На 16 и 17 септември Плевен беше домакин на Областен преглед на художествената самодейност,  организиран от Съюза на пенсионерите 2004 - Плевен с председател на Общинския съвет на  съюза, Любомир Първанов. Изпълненията включени в прегледа, се проведоха от 10 до 13 ч в зала  “Катя Попова”. Участие взеха много певчески, танцови и театрални самодейни състави от 11-е  общини на Плевенска област, които предложиха на публиката разнообразна и интересна програма.

Прегледът на художествената самодейност се провежда всяка година от 7 години насам. По  регламент първенците, класирали се на него, участват на регионални и републикански прегледи,  като представят Плевенска област. Регионалните прегледи традиционно се провеждат на Беклемето, а републиканските в София. Досега плевенска област винаги се е представяла на ниво. Участниците винаги са били в призовата тройка. Тази година организацията на областния преглед бе малко по-трудна.  Въпреки това все още се намират фирми и отделни физически лица, които със своите добри сърца финансират многото художествени самодейни колективи. Ето и съставите събрали  най-много овации на публиката през двата състезателни дни: вокална група, гр. Пордим, ръководител янко Желязков; женска фолклорна група, с. одърне, ръководител Величка Димитрова; мъжка група, с. одърне, ръководител цанко петков; сатирична група, с. Горна Митрополия; женска фолклорна група, с. Бъркач, ръководител Надка Томова; женска група, с. Опанец, ръководител янко Желязков; певческа група и танцов състав, с. Сомовит; певческа група, с. Милковица; мъжка група, с. Долни Луковит; женска група, гр.Искър, ръководител Ангел Шопов; група за автентичен фолклор, ч-ще „Цв. Спасов”, ръководител Борислав Лазаров; вокална група, гр.Плевен, ръководител Димитър Занов.
На 17 септември 2010 в гр. Плевен се състоя спортен празник на хората с увреждания и пенсионерите. В 10.00 часа на обръщателната в началото на Кайлъка бе сборният пункт. След като хората се събраха, те отидоха в началото, където са каменните животни. Състоя се състезание по бързо ходене, проведоха се гимнастически упражнения, а някои направиха разходка в самия парк. Сред смях, закачки и сериозна подкрепа към самите участници, премина празникът. След това участниците отидоха в ресторант "Караджейка", където се почерпиха.

15 ОКТОМВРИ - МЕЖДУНАРОДЕН  ДЕН  НА  БЕЛИЯ  БАСТУН
По предложение на председателя на комитета по рехабилитация Президиумът на Световния съвет за благополучие на слепите на заседанието си през м. февруари 1980 година реши да обяви 15 октомври за международен ден на белия бастун. Той се чествува като ден на безопасността на лицат 
Белият бастун е признат и като знак за тежко зрително увреждане и като символ за само-стоятелността на хората без зрение. Той не само сигнализира на останалите хора за липсата на зрение у неговите носители, но засега е и най-надеждното помощно средство за ориентиране и придвижване на незрящите в пространството. Посредством него, прилагайки определени похвати, невиждащите получават по тактилно двигателен път информация за обстановката по своите маршрути и преодоляват една от най-тежките последици на слепотата – силно намалената способност за ориентиране и придвижване в пространството. Самостоятелността, която слепите постигат чрез дългия или обикновения бастун, обаче не е абсолютна. При определени ситуации останалите участници в движението, пешеходци и водачи на  превозни средства, могат тактично да оказват помощ на незрящите. Това най-често се налага, когато невиждащите пресичат регулирани и нерегулирани кръстовища, улици с интензивно движение или  минават по тротоари, трудно проходими поради строително-ремонтни дейности. При среща на човек с  бял бастун гражданите трябва да имат готовност да предложат, и ако невиждащият приеме, да му  окажат помощ. Съгласие на слепия е необходимо, защото в много случаи благодарение на своя бастун и опит той твърде успешно се ориентира и придвижва и наистина не се нуждае от подпомагане.

Честването на 15 октомври като ден на безопасността на незрящите участници в общественото движение е подходящ повод за разясняване сред слепите, не ползуващи бастун. Това са обикновено хора с добре изявена способност за ориентиране в пространството, но страдащи от комплекси по отношение употребата на бастун. Те смятат, че така още повече се подчертава техният недъг. Не трябва обаче да се забравя,че белият бастун има не само осезателна, но и сигнална функция–да информира останалите участници в движението, че ползуващият бял бастун е с тежко увредено зрение. Неупотребата на бастун от тази категория невиждащи е причина не само за физически, а но и често за емоционални словесни сблъсъци със зрящи пешеходци и водачи на превозни средства. Отсъствието на бял бастун и на други отличителни знаци, указващи участието на невиждащ човек в общественото движение, дезориентира водачите на превозни средства и да стане причина за пътно-транспортни произшествия.

Висока оценка

Специалисти и експерти на Община Плевен от различни направления се включиха в работната група по реализацията на проект „По-добро обслужване чрез електронно управление в Северозападен, Северен централен и Североизточен район за планиране”, съфинансиран от Европейския социален фонд чрез оперативна програма „Административен капацитет”. Проведени бяха поредица от работни срещи с фирмите, определени за изпълнители на отделните компоненти. В хода на тези срещи външни експерти посетиха Центъра за административно обслужване и се запознаха с деловодната система в процеса на нейното функциониране. Според тяхното категорично заключение, изразено в хода на срещите, административно-деловодната дейност в Община Плевен е най-добрата от всички анализирани от тях в Северозападен район за планиране. 

Това се отнася както до цялостната организация, така и до синхронизирането в работата на отделните компоненти на системата – Център за административно обслужване,  деловодство, електронна система за документооборот.

Високото ниво на функциониране на административната дейност и използваната система за документооборот "Архимед" ще позволи безпроблемното включване на деловодната система на Община Плевен в системата за електронно управление на Северозападен, Северен централен и Североизточен район за планиране, а услугите, предоставяни от Община Плевен на гражданите и бизнеса ще бъдат достъпни и чрез единен портал на административните услуги за всички общини.

Община Плевен

Жените в прицела на тютюневия маркетинг
През последните десет години тютюневата индустрия стартира най-агресивни маркетингови кампании, които са с насоченост към жените и момичетата. Тютюневите компании се прицелват посредством спонсориране на популярна музика, телевизия, филми, видео и спорт с висока женска привлекателност. В рекламите тютюнопушенето се представя като изискано и модно. То е израз на охолство, социална осигуреност и изтънченост. По този начин всяка тютюнева компания се стреми да привлече повече клиенти на своя страна и основната възможна цел са жените, които са 20% от пушачите в света. През последните години техния брой непрекъснато нараства, докато тютюнопушенето при мъжете е вече в своя пик. Историята показва, че в повечето страни, в които тютюнопушенето е отдавна установена привичка, мъжете са първите, които започват да пушат - в началото много повече с лула и пури, отколкото цигари. Независимо, че тютюнопушенето при мъжете се увеличава, тютюнопушенето за жените дълго време е било почти необичайно и се e считало за "неприлично". В началото тютюнопушенето се приема от по-добре образованите и по-амбициозни жени, които го смятат за израз на изтънченост и освободеност. Съвременната българка е изпреварила в тютюнопушенето жените от предишните поколения. Преди години да пушиш е било много модерно, жените са пушели тайно, вносните цигари са били лукс, а днес просто е обичайно явление. Делът на жените в България, които пушат, непрекъснато нараства - от 16.7% през 1986 г., на 23.8% през 1996 г., достига 29.8% през 2001 г. и скача на 38,1% през 2010 г. Резултатите от "Глобално проучване на тютюнопушенето при младите хора в България, проведено през 2002 г. и 2010 г. сред 13-15 годишни ученици показват, че през 2010 г. процентът на запалилите първата си цигара момичета под 10 годишна възраст е 16,3% за разлика от 2002 г., когато е бил 14,2%, а склонните да пропушат момичета-непушачки през 2010 г. са 36,4% за разлика от 2002 г. - 34,3%.

     Увеличаването на тютюнопушенето сред жените е свързано с производството на "феминизирани" цигари: с филтри, за да се намали оцветяването от катрана; по-меки, с по-малко остър тютюн; по-дълги и по-тънки. Ментоловите и така наречените "леки" марки са въведени, за да успокоят страховете за здравето. Създават се опаковки и дизайн, които загатват за елегантност и стройна фигура.

Особено тревожно е нарастването на потреблението на тютюневи продукти от момичетата. Данни от 151 страни показват, че почти 7% от момичетата в юношеска възраст пушат цигари срещу 12 % от момчетата-юноши. В някои страни пушат почти толкова момичетата, колкото момчета. 

Все по-млади момичета и все повече жени пушат и едва ли се замислят, че тютюнопушенето влияе на външния им вид, уврежда жизненоважни органи, сериозно уврежда репродуктивната им функция,  влияе на месечния им цикъл. Вследствие на множеството токсични вещества, които се съдържат в цигарения дим яйцеклетките стават по-податливи на генетични дефекти. Жените, които пушат забременяват средно от 6 до 12 месеца по-късно от непушачките. Защитата и промотирането  на здравето на жените е важно не само за самите тях, но също и за бъдещите генерации.

Тютюнопушенето увеличава риска от ракови и респираторни заболявания (кашлица, астма, бронхит), уврежда сърдечно-съдовата система. Вследствие от тютюнопушенето се наблюдава подтискане на производството на хормона естроген - той е най-известният женски хормон, който се произвежда в яйчниците и благодарение на него фигурата придобива типично женски черти. При неговият недостиг колагеновите влакна започват да се разрушават и се появяват бръчките. Този хормон обновява клетките, запазва младостта на кожата, блясъка на косата. А за жените красотата и младостта не са никак маловажни причини. Пасивното пушене също оказва влияние. Като пасивни пушачи вдишваме: 2 пъти повече никотин и катрани, 5 пъти повече въглероден оксид, 73 пъти повече амоняк, 3 пъти повече бензпирен, повече кадмий. На българския пазар има много марки цигари, но няма безвредни за здравето ни. Ето някои стъпки за отказване, които могат да бъдат в помощ на пушачите: 

Помислете за всички вреди, които пушейки вие нанасяте на вас и на близките ви хора.

Определете си ден за отказване на цигарите, изяснете си причините, поради които сте решили да ги откажете.

Унищожете всички останали ви налични цигари. 

Всеки път, когато почувствате, че имате нужда от цигара - пийте вода или сок, изяжте плод или някаква нискокалорична храна. 

В самото начало избягвайте контакти с хора, които пушат. 

Разхождайте се повече. 

Награждавайте се ежемесечно като си купувате нещо, което сте искали отдавна. Направете го със спестените пари от незакупените цигари. 

Мислете позитивно, вярвайте в себе си. Проявете повече търпение и воля.

Кой праща повече пари-емигрантите или ЕС?

Един от интересните дялове в платежния баланс, който често е пренебрегван несправедливо от анализаторите, е този за паричните преводи от българските емигранти в чужбина. За последните три години, тези преводи (официално) се равняват на около 2% от БВП, което има ограничен макроикономически ефект, но огромен ефект на микро ниво по отношение на реципиентите на тези средства. Според различни анализи, получателите на тези преводи ги използват основно за закупуване на храна, облекло и лекарства, и в по-малка степен - за образование, ремонти, закупуване на стоки за дълготрайна употреба и имоти. Въпреки че тези преводи се превръщат най-вече в непосредствено потребление на стоки от първа необходимост, те играят сериозно роля за стандарта на живот на своите получатели, които често са безработни, пенсионери, деца и учащи, домакини. Т.е. те спомагат за подобряване качеството на живот на част от най-бедното население и в този смисъл изпълняват една сериозна социална функция. 

Според последните данни за платежния баланс виждаме лек ръст спрямо същия период на миналата година. Това покачване е донякъде озадачаващо, имайки предвид загубата на работа и завръщането на много емигранти обратно в България покрай световната криза. За първите седем месеца на 2010 г. българите, живеещи постоянно в чужбина, са превели обратно в България 434 млн. евро спрямо 424 млн. за същите месеци на 2009 г. Едно от обясненията зад този феномен може би се крие в методологията, използвана от БНБ за оценка на тези преводи. Всъщност, числата не показват реално направени трансфери, а оценката на БНБ за размера на тези трансфери.

Принципно в това няма нищо лошо, но самата оценка почива на прекалено много допускания и осреднявания, което вече я прави доста неточна.

Според методологията на БНБ, тази оценка се прави на базата на данни за броя на българските емигранти в чужбина (взети най-вече от Държавната агенция за българите в чужбина, ДАБЧ), преценка за това каква част от тях превеждат пари у дома и съответно средния размер на тези трансфери по официални и неофициални канали. Последните две сметки се правят на база на извадкови допитвания на границата. Проблемът, обаче, е на първо място с данните на ДАБЧ, които от една страна, подценяват реалния брой емигранти, а от друга - са до голяма степен статични и не отразяват кратко- и средносрочната динамика на броя на емигрантите. Другата основна слабост на методологията се състои в правилото за годишна актуализация на средния размер на тези преводи. Правилото всъщност е изключително просто, в което се състои и неговата неадекватност - годишната актуализация се прави с процента на инфлация за съответната изпращаща страна. Очевидно фактори като временна загуба на работа, намиране на по-добре платена работа, по-големи нужди от пари у дома и т.н. няма как да бъдат отчетени с едно такова правило.

В резултат на всичко това, преводите от българите в чужбина изглеждат една доста постоянна величина, която по никакъв начин не се влияе от кризи, трудови пазари и икономически условия в изпращащата и получаващата страна - доста странно, нали? Да не говорим, че тази методология отчита само постоянните емигранти и изключва всякакви форми на краткосрочно пребиваване, сезонна заетост и т.н., които също са значителен източник на емигрантски пари за България. Т.е. най-вероятно паричните преводи от български емигранти обратно в България са една доста по-голяма сума от това, което се отчита от официалната статистика.

Така или иначе, обаче, въпреки очевидните слабости на методологията, това са единствените данни, с които разполагаме. Един по задълбочен поглед върху тяхната динамика през последните няколко години ни показва, че след влизането на България в Европейския съюз се наблюдава сериозен ръст на емигрантските пари. В това няма нищо изненадващо, като се имат предвид свободата за придвижване и новите възможности за (легална и недотам легална) работа в чужбина, които членството разкри пред българите, въпреки преходните периоди за голяма част от националните трудови пазари на старите членки. Наистина, ако сравним преводите от българите, живеещи постоянно в чужбина, в последната година преди членството в ЕС (2006 г.) с тези в първата година на пълноправен член (2007 г.), се вижда почти двойно увеличение в абсолютна стойност и съответно ръст от 1,3% от БВП до 2,1% от БВП. Т.е. безспорно ползите от членството по отношение на повече възможности за работа и доходи са очевидни.

За съжаление не може да се твърди същото и за така лелеяните европейски средства по оперативните програми, до които имаме достъп след членството. За първите три години от членството, 2007-2009 г., сме получили реални плащания само за 174 млн. евро - очевидно далеч под преводите на работещите българи в чужбина. За 2010 г. се вижда известно активизиране, като само за първите 7 месеца сме получили реални плащания за 318 млн.евро. Въпреки това, обаче, тази сума остава по-малка от емигрантските пари за същия период.

В крайна сметка се оказва, че ползите от членството в ЕС вследствие на свободното движение на хора и капитали на този етап са значително по-големи от очаквания приток на административно разпределени трансфери, каквито представляват средствата по европейските програми. Може би това ще се промени следващите години, но към момента ние оставаме нетен платец в бюджета на ЕС, ако се вземат предвид годишните вноски на България към ЕС, които са от порядъка на 300 млн. евро и отгоре. Да не говорим за административните разходи за издръжка на цялата администрация от страна на съюза и България, обслужваща тези европейски средства. В същото време свободният пазар и движението на хора носят своите ползи за българските работници в чужбина и техните близки с непосредствен ефект и без ничии административни разходи. Свободният пазар отново отбелязва точка, колкото и да е странно това за някои.
Съставители: инж. Румен Петков 

